Ambassades erken fout oor memorandumPres. Cyril Ramaphosa en Lindiwe Sisulu, minister van internasionale betrekkinge en samewerking, by die algemene vergadering van die VN in 2018. Foto: Departement van internasionale betrekkinge en samewerking. Die ambassades van Switserland, Brittanje, Duitsland, Nederland en die Verenigde State van Amerika het Maandag erken dat hulle nie die regte diplomatieke kanale gevolg het toe hulle ŉ memorandum aan pres. Cyril Ramaphosa gerig het nie. Maroela Media het Maandag berig die vyf regerings, wat altesaam 75% van buitelandse beleggings in Suid-Afrika verteenwoordig, het verlede week in ŉ hoogs buitengewone en belangwekkende stap ŉ regstreeks memorandum aan Ramaphosa gerig. Die vyf lande het in die memorandum gesê dat indien Ramaphosa sou versuim om teen staatskaping op te tree, sal dit die land se vermoë om beleggers te lok negatief beïnvloed. Die lande het ook hulle kommer uitgespreek oor Suid-Afrika se wysigings aan die reguleringsraamwerk van die mynboubedryf. Lindiwe Sisulu, die minister van internasionale betrekkinge en samewerking, en ander senior regeringsamptenare het Maandag met die hoofde van die ambassades ontmoet om Suid-Afrika se ontevredenheid oor die memorandum uit te druk. “Die hoofde van die diplomatieke sending het die misverstand betreur en verder verduidelik dat dit bloot ŉ besprekingsbrief was wat aan die presidensie gestuur is om by te dra tot die dialoog oor hoe Suid-Afrika meer buitelandse belegging kan lok,” het Ndivhuwo Mabaya, woordvoerder van die departement, gesê. Mabaya het bygevoeg die ambassadeurs het verder beloof om diplomatieke protokol in die toekoms te volg en die land met beleggings te ondersteun. Die ANC het die lande wat die memorandum direk aan die presidensie gerig het van “dramatiese Westerse imperialisme” beskuldig. “Ons waardeer nie die dreigende en boelie-ondertone van die memorandum nie. Die lande het die briewe aan die media uitgelek en dit dui beslis nie op eerbare bedoelings nie,” het die party in ŉ verklaring gesê. Anton Alberts, VF Plus-voorsitter, het egter die ANC se reaksie op die memorandum as kinderagtig beskryf. “Die party se reaksie op die lande se waarskuwing aan die regering om korrupsie hok te slaan en beleggersvriendelike beleid daar te stel, is uiters roekeloos. “Die meeste van hierdie lande het nie handel met Suid-Afrika nodig nie en kan dus bekostig om handel te verminder of selfs sanksies teen Suid-Afrika in te stel.” Alberts het gesê die ANC moet nou besef dat sy wittebrood met die buiteland finaal verby is en bygevoeg sy party sal die ambassades van die land besoek om hulle te probeer paai. Intussen het die vyf lande se ambassades in ŉ gesamentlike verklaring gesê hulle sal Suid-Afrika se pogings om buitelandse belegging te lok, ondersteun. Hulle het verder gesê hulle is dankbaar vir die positiewe samespreking wat hulle met die departement van internasionale betrekkinge oor die punt gehad het.